બીજા દિવસે સવારમાં જ કશિશનો મેસેજ આવ્યો કે આજે રવિવાર છે, કૉલેજમાં રજા હશે એટલે સાંજે અતુલ નાણાવટીના ઘરે જઈ આવીએ. ધ્યેય સહમત થઈ ગયો. અતુલભાઈને કશિશે જાણ કરી દીધી કે એ સાંજે ઘરે આવશે. એમણે ડિનર સાથે લેવાનો આગ્રહ કર્યો, પણ કશિશે વિનયથી ના પાડી દીધી. સાંજે કશિશ અને ધ્યેય બંને એમના ઘરે પહોંચ્યાં. ડોરબેલ વગાડતા એકાદ મિનિટ માટે કશિશનો હાથ ધ્રૂજ્યો એટલે ધ્યેયે એને હિંમત આપવા માટે એનો હાથ પકડી લીધો. બારણું ખૂલ્યું તો સામે કૌશલ હતો.